**Vis pe floarea de trifoi**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Valurile nopții își aduc tăcerea

Peste câmpul toamnei încă plin de flori,

Totul se disipă-n cute de-ntuneric,

Sub un cer cu stele care-ți dau fiori.

Tremur de lumină, scânteieri stângace,

Simfonii albastre fără un sfârșit,

Raze reci de Lună prinse-ntr-o furtună,

Zori ascunși în bezna dinspre răsărit.

Timpul de-ntuneric cere o clepsidră

Gata să-i primească gându-ntunecat

Rupt din drumul printre orele mișele

De-un destin în care singur s-a-ncurcat.

Doar o stea, doar una, razele-și aprinde

Ca o bucurie-a toamnei pe-un pământ

Cald în urma verii, așteptând o ploaie

Care să-i renască aura de sfânt.

Jos, în câmp, un flutur retrăiește zorii

Savurând aroma florii de trifoi,

Gata să încheie-n toamnă aventura

Verii dedicată zborului în doi.